PAGE  
11

Асаблівасці падрыхтоўкі вучняў да выпускных і ўступных экзаменаў 

 па беларускай мове на ІІІ ступені агульнай сярэдняй адукацыі

настаўнік ДУА “Сярэдняя школа № 19

                                         г. Магілёва” Зяткіна Наталля Мікалаеўна
АНАТАЦЫЯ 


Павышэнне якасці падрыхтоўкі вучняў да выпускнога экзамену за курс сярэдняй школы з’яўляецца адным з важнейшых накірункаў сучаснай сістэмы агульнай сярэдняй адукацыі. Яго рэалізацыя звязана з фарміраваннем матывацыі вучняў да абагульнення і сістэматызацыі ведаў па прадмеце, выпрацоўкай уменняў і навыкаў працы з тэставымі заданнямі, удасканаленнем такіх разумовых працэсаў, як лагічнае мысленне, памяць, уважлівасць, а таксама фарміраваннем стрэсаўстойлівасці і ўмення свядома рабіць выбар.


У дадзенай рабоце прадстаўлена сістэма работы настаўніка па падрыхтоўцы вучняў да ЦЭ па беларускай мове. Прадстаўленыя матэрыялы адрасуюцца педагагічным работнікам з мэтай распаўсюджвання эфектыўнага педагагічнага вопыту і ўкаранення ў сістэму работы новых форм, сродкаў і метадаў работы.

УВОДЗІНЫ

Падрыхтоўка і правядзенне выпускнога экзамену па беларускай мове ў 11 класе займае важнае месца ў жыцці грамадства. Кожны год выпускнікі школ, іх бацькі і настаўнікі жывуць думкамі аб паспяховай здачы ЦЭ (ЦТ), у маі пры здачы ЦЭ выпускнікі школ правяраюць свае веды, уменні і навыкі па выбраных прадметах, навіны аб выніках здачы экзаменаў трансліруюцца ў сродках масавай інфармацыі. 

Разам з тым, настаўнікі, якія працуюць у выпускных класах, сутыкаюцца з адсутнасцю метадычных распрацовак па падрыхтоўцы вучняў да ЦЭ і вымушаны самастойна, метадам падбору і апрабацыі розных прыёмаў і спосабаў арганізацыі працы  вучняў,  распрацоўваць сістэму падрыхтоўкі вучняў да ЦЭ, складаць план падрыхтоўкі, даводзіць яго да вучняў і іх законных прадстаўнікоў.

Такім чынам, выбар тэмы абумоўлены:

1) прыарытэтамі ў галіне педагогікі, патрабаваннямі да арганізацыі працы вучняў у выпускных класах;
2) неабходнасцю распрацоўкі і рэалізацыі метадаў, прыёмаў і сродкаў падрыхтоўкі вучняў да выпускнога экзамену;
3) патрэбнасцю школьнікаў у якасным абагульненні і сістэматызацыі ведаў па беларускай мове.
Навізна работы заключаецца ў тым, што на аснове вывучэння і апрабацыі метадаў, прыёмаў і сродкаў падрыхтоўкі вучняў да выпускнога экзамену была распрацавана аўтарская сістэма падрыхтоўкі вучняў да ЦЭ. 
          Мэта работы:

Трансляцыя педагагічнага вопыту па падрыхтоўцы вучняў да ЦЭ па беларускай мове.
          Задачы работы:

· вывучыць педагагічны вопыт па арганізацыі абагульнення і сістэматызацыі вывучанага матэрыялу за курс сярэдняй школы;

· сістэматызаваць і адаптаваць комплекс метадаў і прыёмаў падрыхтоўкі вучняў да ЦЭ;
· прааналізаваць вынікі работы і вызначыць эфектыўнасць выкарыстання распрацаваных метадаў і прыёмаў. 
ГЛАВА 1

Асаблівасці падрыхтоўкі вучняў да ЦЭ на ўроках
1.1. Метады  навучання    
         Падрыхтоўка да экзамену па беларускай мове ў форме тэсту – вельмі адказны этап, які патрабуе ад вучняў і ад настаўніка сур’ёзнай мэтанакіраванай працы. Як паказвае практыка, рыхтаваць вучняў да тэсціравання трэба не толькі непасрэдна ў выпускных класах, а пачынаючы з сярэдняга звяна. Але, вядома, што для вучняў 5, 6, 7, 8 класаў ЦЭ – гэта вельмі далёкая перспектыва, тым больш, што многія з іх  яшчэ і не вызначыліся з будучай прафесіяй. Тут актуальнай будзе праца па павышэнні пазнавальнай актыўнасці вучняў, пашырэнні іх слоўнікавага запасу і развіцця маўлення, праца па фарміраванні матывацыі да вывучэння беларускай мовы і выхавання любові да роднага слова.  Пры адсутнасці такой працы ў  сярэднім звяне - у выпускных класах  нам не будзе каго рыхтаваць да ЦЭ па беларускай мове, дзеці будуць выбіраць для здачы ЦЭ рускую мову.

Калі вучні  пераходзяць на ІІІ ступень навучання, пажадана ўжо ў 10 класе  вызначыцца, якую мову яны будуць здаваць  на ЦЭ.   Зрабіўшы выбар, яны становяцца больш мэтанакіраванымі ў вывучэнні беларускай мовы як на ўроках, так і самастойна. 
Настаўнік арганізуе працу вучняў у 10-11 класах, накіраваную на абагульненне і сістэматызацыю ведаў па прадмеце. Асноўнымі формамі навучання ў старэйшых класах могуць быць наступныя: практыкум, самастойная праца, лекцыя, падрыхтоўка рэфератаў, дакладаў, канспектаванне навуковых артыкулаў, правядзенне элементарных навуковых даследаванняў і інш. [1, с. 140].  
  З 2004 года выпускнікі школ здаюць уступныя экзамены ў вышэйшыя  навучальныя ўстановы ў форме ЦТ, а з 2023 года здаюць выпускны і ўступны экзамен у форме ЦЭ. 
Экзамен у форме тэсту патрабуе ад вучняў кампетэнтнасці як у сферы ведаў і ўменняў па прадмеце, так і ў сферы самакантролю, самарэгуляцыі псіхічнага стану. 
Але, на жаль, у методыцы выкладання беларускай мовы адсутнічае інфармацыя пра метады і прыёмы, якія рэкамендуецца выкарыстоўваць падчас падрыхтоўкі вучняў да тэсціравання, прапануюцца толькі традыцыйныя, агульнапрынятыя метады арганізацыі працы на ўроках незалежна ад узроставай катэгорыі вучняў.

Так, найбольш распаўсюджанымі і прызнанымі лінгвадыдактыкай і практыкай метадамі навучання з’яўляюцца наступныя: паведамленне (слова) настаўніка, гутарка, практыкаванне, самастойная праца, назіранне і моўны аналіз, лінгвістычны эксперымент, граматычнае мадэліраванне [1, с. 82].  
Пры праблемным выкладзе матэрыялу, які пажаданы ў 10-11 класах, паведамленне настаўніка выкарыстоўваецца толькі ў сукупнасці з такімі метадамі і прыёмамі, як пастаноўка настаўнікам праблемы, фармулёўка магчымых варыянтаў гіпотэзы, аналіз матэрыялу, вырашэнне праблемы ў працэсе гутаркі з вучнямі. 

Гутарка – гэта прадметна арыентаваны дыялог паміж настаўнікам і вучнямі. Пры паўтарэнні вывучанага, абагульненні і сістэматызацыі ведаў выкарыстоўваецца паўтаральна-абагульняльная гутарка, што дазваляе вучням прааналізаваць матэрыял, выявіць прабелы ў ведах і вызначыць мэты свайго далейшага навучання.
Метад практыкавання патрабуе ад вучняў шматразовага і разнастайнага прымянення атрыманых ведаў на практыцы з мэтай выпрацоўкі ўменняў і навыкаў. Практыкаванні бываюць аналітычныя, аналітыка-сінтэтычныя, сінтэтычныя. На ўроках мовы практыкаванні займаюць 80% часу, таму надзвычай важна, каб яны былі мэтанакіраванымі і выкарыстоўваліся ў пэўнай сістэме [1, с. 87].
Самастойная праца як метад навучання заснаваны на самаарганізацыі школьніка пры вывучэнні новага матэрыялу, выкананні практыкаванняў, заданняў. Важна навучыць дзяцей удумліва чытаць умову практыкавання, бачыць у ёй канкрэтную навучальную задачу і вырашаць яе, карыстаючыся пры неабходнасці тэарэтычным матэрыялам падручніка, слоўнікамі, іншай даведачнай літаратурай.
Назіранне над фактамі мовы як метад навучання заключаецца ў арганізацыі планамернага, мэтанакіраванага ўспрымання вучнямі моўных з’яў, фактаў пры дапамозе спецыяльна прадуманых пытанняў і заданняў. Назіранне часцей за ўсё выкарыстоўваецца ў спалучэнні з моўным аналізам, які прадугледжвае арганізацыю шматаспектнай аналітычнай дзейнасці над тэкстам, а таксама фанетычны, словаўтваральны, марфемны, марфалагічны, сінтаксічны, стылістычны разборы. Моўны аналіз спрыяе паўтарэнню і сістэматызацым ведаў, пры моўным аналізе выкарыстоўваецца прыём лінгвістычнага разважання. Прыём разважання заключаецца ў тым, што вучань не толькі пералічвае характэрныя прыметы, але, спасылаючыся на тэарэтычны матэрыял (правіла), абгрунтоўвае сваё меркаванне.
Часцей за ўсё на ўроку выкарыстоўваецца некалькі метадаў, аднак нейкі адзін з іх дамінуе як найбольш эфектыўны пры вырашэнні асноўнай дыдактычнай задачы. Універсальнага метаду, якім бы можна было карыстацца на ўсіх этапах навучання мове, няма і не можа быць. Названыя вышэй метады выкарыстоўваюцца ў залежнасці ад узросту і ступені падрыхтаванасці вучняў, канкрэтных мэт і задач кожнага ўрока, педагагічных магчымасцей настаўніка [1, с. 91].

1.2. Прыёмы падрыхтоўкі да ЦЭ на ўроках    
 
Настаўнік пры падрыхтоўтоўцы вучняў да ЦЭ садзейнічае сістэматызацыі і паглыбленню ведаў вучняў па ўсіх раздзелах курса беларускай мовы, стварае ўмовы для развіцця маўлення вучняў, для пашырэння слоўнікавага запасу, фарміруе навыкі выканання тэставых заданняў, спрыяе выхаванню станоўчых адносін да навучальнага працэсу, любві да роднай мовы.

Звычайна ў творчай лабараторыі настаўніка ёсць тэсты па ўсіх тэмах, зборнікі ЦЭ папярэдніх гадоў, абавязкова – камп’ютарныя трэнажоры. Дальнабачны настаўнік пачынае выкарыстоўваць тэсты ў якасці формы кантролю ведаў ужо ў 5 класе. Таксама ён выкарыстоўвае тэсты не толькі для кантролю ведаў, але і пры тлумачэнні або замацаванні вучэбнага матэрыялу, пры выкананні дамашняга задання. Настаўнік умела арганізуе паўтарэнне вучнямі раней вывучанага матэрыялу, бо пры паўтарэнні ўзнікае ўпэўненасць у сваіх ведах. Часам бывае карысна прыцягнуць вучняў да самастойнага састаўлення тэставых заданняў, да пастаноўкі пытанняў па матэрыяле падручніка з пазіцыі ЦЭ. Такі метад я называю зменай стылю мыслення, што дае магчымасць паглядзець на тэставыя заданні з другога боку, бо, як вядома, аднабаковае бачанне прадмета або падзеі звужае наш светапогляд.

Разгледзім найбольш эфектыўныя прыёмы навучання пры падрыхтоўцы вучняў да ЦЭ, якія я выкарыстоўваю на асноўных этапах урока [2].
На этапе  праверкі дамашняга задання выкарыстоўваюцца наступныя прыёмы:

1. Тлумачэнне лінгвістычных тэрмінаў, запісаных на дошцы: агульны назоўнік, асабовы назоўнік, абстрактны назоўнік (6 клас); дапасаванне, прымыканне, кіраванне (8 клас)

2. Міні-віктарына па тэарэтычным матэрыяле.

3. Складанне слоўнікавага дыктанта па правіле.

4. Выкананне тэставага задання, запісанага на дошцы

На этапе актуалізацыі ведаў выкарыстоўваюцца наступныя прыёмы:

1. Арфаграфічныя хвілінкі на паўтарэнне аднаго або некалькіх правілаў.

2. Творчае спісванне : л…пух, р…знае, ч…рствы, ш…снаццаць, аранж…рэя.
3. Акцэнталагічныя хвілінкі: фартух, садавіна, навіна, крапіва, вусы, спіна.
4. Лінгвістычныя загадкі: Чаму светлавалосы пішацца разам, а светла-              карычневы праз злучок? 
5. Выпраўленне памылак у сказах, запісаных на дошцы.

6. Моўныя разборы.

На этапе тлумачэння новага матэрыялу выкарыстоўваюцца наступныя прыёмы:

1. Састаўленне апорнага канспекта.

2. Прапанаванне падказак для запамінання правіла.

3. Праблемнае пытанне: Чым адрозніваецца сонечны прамень ад сонечнага    настрою?
4. Уступнае тэставае заданне.

5. Пераклад з рускай мовы на беларускую: раздолье, ночью, судья, жильё, пицца, суббота, саванна.

6. Тлумачэне некаторых моўных закамернасцей: правапіс не (ня) з дзеясловам, з дзеепрыслоўем; утварэнне ступеней параўнання прыметнікаў, прыслоўяў.   
На этапе замацавання новага матэрыялу выкарыстоўваюцца наступныя прыёмы:

1. Абагульняючыя практыкаванні: знайсці трэцяе лішняе, скласці свой рад прыкладаў, размеркаваць словы па групах.
2. Тэставыя заданні закрытага тыпу: выбраць правільнае сцверджанне, выбраць правільныя варыянты адказу.
3. Тэставыя заданні адкрытага тыпу: завяршыць фармуліроўку, аднавіць нехапаючае звяно ланцужка, запісаць адказ на пытанне.

4. Прыцягненне вучняў да самастойнага састаўлення тэставых заданняў, да пастаноўкі пытанняў па матэрыяле падручніка з пазіцыі ЦЭ.

На этапе выканання дамашняга задання выкарыстоўваюцца наступныя прыёмы:

1. Паўтарыць раней вывучанае правіла.

2. У тэксце практыкавання вызначыць тып, стыль тэксту, сродкі сувязі і від сувязі сказаў.

3. Выканаць фанетычны, марфемны, словаўтваральны. марфалагічны або сінтаксічны разбор.

Такім чынам, арганізацыя працы на ўроку па падрыхтоўцы вучняў да ЦЭ грунтуецца на агульнадыдактычных прынцыпах. Падчас сістэматызацыі і абагульнення вывучанага на ўроку выкарыстоўваюцца такія агульнапрынятыя  метады навучання, як паведамленне (слова) настаўніка, гутарка, практыкаванне, самастойная праца, назіранне і моўны аналіз. На аснове іх настаўнік распрацоўвае і выкарыстоўвае прыёмы навучання – прыватныя сродкі рэалізацыі метаду, яго састаўныя элементы, канкрэтныя дзеянні, падпарадкаваныя агульнаму кірунку працы. 
ГЛАВА 2
Асаблівасці падрыхтоўкі вучняў да ЦЭ на занятках гуртка  

2.1.   Арганізацыя працы на гуртку                                    
    

Найбольш плённымі і накіраванымі на паспяховы вынік з’яўляюцца заняткі гуртка па падрыхтоўцы вучняў да цэнтралізаванага экзамену. Праца на занятках гуртка павінна быць накіравана на фарміраванне глыбокай унутранай матывацыі і быць у першую чаргу сістэматычнай. У час працы рэкамендуецца выкарыстоўваць наступныя метады і прыёмы навучання:

1. Правядзенне на першых занятках дыягнастычнай работы, выяўленне прабелаў. 

2. Знаёмства вучняў з планам работы па падрыхтоўцы да ЦТ. Вучань павінен уяўляць сістэму работы, мэты і віды дзейнасці. 

3. Выкарыстанне магчымасцей кабінета інфарматыкі, выкананне тэстаў на камп’ютары. 

4. Вядзенне апорных канспектаў, наяўнасць папак у кожнага вучня з тэарэтычным матэрыялам і тэставымі заданнямі.
5. Абавязковае паўтарэнне раней вывучанага. Практыка паказвае, што праз некалькі тыдняў адпрацаваная тэма знікае з памяці поўнасцю або часткова. Дабіцца трывалых ведаў дапамагае шматразовае паўтарэнне пройдзенага матэрыялу. Такое паўтарэнне арганізуецца з дапамогай дадатковых тэстаў, якія вучні выконваюць паралельна з заданнямі па тэме заняткаў.

6. Аналіз тыповых памылак, дапушчаных на тэсціраванні абітурыентамі папярэдніх гадоў. Абавязковым будзе зварот да тыповых памылак на тэсціраванні, якія дапускаюць абітурыенты пад уплывам рускай мовы, недастатковага валодання тэрміналогіяй, несфарміраванасці аналітычных уменняў. Нельга забываць, што абітурыенты даволі часта адчуваюць цяжкасці пры вызначэнні часцінамоўнай прыналежнасці слоў (пасля   працы – пасля затанцавалі), пры вызначэнні сінтаксічнай функцыі той ці іншай часціны мовы (Ісці было прыемна, лёгка. Сцёпка прыбег да фінішу трэцім). Добра, калі пры падрыхтоўцы да тэсціравання будуць выкарыстоўвацца і тэставыя заданні “з пасткамі”: Адзначце прыметнікі, формы ступеней параўнання якіх утвораны правільна:  а) самы найраднейшы; б) большы; в) менш гасцінна; г) багацейшы. Асаблівую ўвагу трэба звярнуць на тое, што заданні на адно і тое ж правіла могуць утрымліваць розную фармуліроўку: адзначце сінтаксічныя канструкцыі, у якіх не са словамі пішацца асобна; адзначце сінтаксічныя канструкцыі, у якіх не (ня) са словамі пішацца разам.
7. Строгі падыход да праверкі тэстаў (напрыклад, не залічваць адказ тыпу В, калі словы напісаны з памылкай)

8. Залік (без папярэджання) па тэрмінах, па тэарэтычным матэрыяле. Не ведаючы правіла, вучань не зможа граматна пісаць.

9. Арганізацыя самаправеркі.

10. Правядзенне трэнінгу “Здаём ЦЭ”. Вучні выконваюць тэст у бланку  адказаў для ЦЭ (бланкі раздрукоўваюцца для ўсіх вучняў). Такім чынам у вучняў фарміруецца ўпэўненасць, што падрыхтоўка да ЦЭ павінна быць вельмі сур’ёзнай, а веды трывалымі, каб пазбегнуць лішняга хвалявання і сумнення.

11. Вядзенне карт вучэбных дасягненняў вучняў, улік прабелаў у ведах, зварот да раней дапушчаных памылак. На кожнага вучня састаўляецца карта вучэбных дасягненняў, дзе адзначаецца вынік дыягнастычнай работы, вынікі трох РТ. З вынікамі рэкамендавана знаёміць і бацькоў, робячы запісы ў рабочых сшытках вучняў. Работы захоўваюцца ў асобнай папцы для кожнага вучня.

2.2. Аўтарскія прыёмы падрыхтоўкі вучняў да ЦЭ на занятках гуртка
   
У апошні час многія метадысты і настаўнікі-практыкі пачынаюць звяртацца да тэхнікі коўчынгу, якая дазваляе вучням прагназаваць вынікі сваёй дзейнасці, выдзяляць у вучэбным матэрыяле галоўнае, рабіць вывады. Коўчынг – гэта такі стыль узаемадзеяння, які арыентуецца на раскрыццё інтэлектуальных рэсурсаў, пастаноўку мэт і выбар спосабаў іх дасягнення. 

  

 Для развіцця ў вучняў навыкаў самааналізу і самаацэнкі прымяняю ўніверсальны прыём коўчынгу “Кола балансу.” Для яго рэалізацыі малюецца круг, падзелены на сектары (па колькасці вывучаемых пытанняў), у якіх выдзелены раздзелы, тэмы і г. д. Засваенне кожнага сектара ацэньваецца (шкаліруецца) ад 0 да 10 балаў. Пры выкарыстанні такога прыёму вучань сам выбірае ўзровень цяжкасці матэрыялу і сам сябе ацэньвае. Такі прыём можна паспяхова прымяняць і пры падрыхтоўцы вучняў да ЦЭ.

      Акрамя фарміравання трывалых ведаў і навыкаў, перад сучасным настаўнікам стаіць задача матываваць вучня і настроіць яго на актыўную і карпатлівую работу. Дапаможа справіцца з такой задачай практыкаванне “Ацаніць маштаб задачы” (распрацоўшчык расійскі псіхолаг Л. Петраноўская) [3]. Вучням прапаную чэсна адказаць пісьмова на тры пытанні. Выкананне наступнага задання дапамагае вучням зразумець сваю адказнасць, рэальна ацаніць свае веды.
1. Што мне патрэбна ад гэтага экзамену: толькі здаць, атрымаць бал і потым забыць або хацелася б засвоіць веды па прадмеце трывала, надоўга?
2. Які вынік для мяне пажаданы і які прымальны?
3. Як суадносяцца мой  цяперашні ўзровень ведаў і прымальны вынік?
Сучаснаму настаўніку пры падрыхтоўцы вучняў да ЦЭ неабходна накіроўваць свае намаганні не столькі на перадачу гатовых ведаў, колькі на стымуляванне вучняў да пошуку гэтых ведаў, развіццё ўмення прымяняць іх на практыцы. Як арганізаваць вучэбны працэс так, каб школьнікі трывала засвоілі матэрыял? Як эфектыўна вучыць сістэматызаваць інфармацыю? Як спрыяць таму, каб дзеці былі не пасіўнымі сузіральнікамі, а актыўнымі ўдзельнікамі на вучэбных занятках? Як дасягнуць зацікаўленасці ў набыцці новых ведаў? Як дапамагчы вучням не толькі трывала засвоіць веды, але потым іх прымяніць падчас выканання заданняў ЦЭ?

Сярод “сакрэтаў” фарміравання трывалых ведаў і навыкаў я выдзяляю наступныя:
· Візуалізацыя
· Мнемоніка 
· Паўтарэнне
Сучасным вучням цяжка не столькі запомніць патрэбную інфармацыю, колькі потым успомніць яе падчас выканання заданняў ЦЭ. Тут на дапамогу прыходзяць наступныя мнеманічныя прыёмы:
· Правілы ў графічным выглядзе
· «Магічныя» словы
· Сакрэты часцін мовы
· Асацыяцыі
· Стварэнне зрокавай апоры
· Фразы-запаміналкі
· Шпаргалкі
· Памяткі
Падчас працы на гуртку вучні складаюць памяткі, шпаргалкі, фразы-запаміналкі, вядуць канспект. Я прапаноўваю вучням алгарытмы, карыстаючыся якімі, вучні выконваюць тэставыя заданні. Прывяду некалькі прыкладаў мнеманічных прыёмаў, якія я выкарыстоўваю на занятках гуртка.
Прыём “Закладка”. Падчас вывучэння правіла “Правапіс е, ё, я” цяжкімі для запамінання з’яўляюцца словы-выключэнні сувязь, памяць, мяккаваты, пояс, месяц, цяжкаваты, святкаваць і інш. Пранаваныя словы вучні запісваюць на ўласна зробленай закладцы для кніг, каб далей пры чытанні кніг, карыстаючыся дадзенай падказкай, запомніць словы-выключэнні.
Прыём “Словы на халадзільніку”. Цяжкім для вывучэння з’яўляецца правіла “Несупадзенне роду назоўнікаў у беларускай і рускай мовах”. Таму падчас вывучэння дадзенай тэмы вучні ствараюць табліцу, а потым дома прымацоўваюць яе на халадзільніку, каб потам штодзённа міжволі вучыць і запамінаць прапанаваныя словы.
Прыём “Магічнае слова”. Цяжкімі правіламі для вучняў з’яўляюцца “Правапіс асабовых канчаткаў дзеясловаў” і “Утварэнне і правапіс дзеепрыслоўяў”. Падчас вывучэння дадзеных правілаў вучні запамінаюць, што “магічнае слова” для дзеяслова – трыванне. Як вынік, утвараючы асабовыя формы дзеясловаў і дзеепрыслоўі, вучні ўспамінаюць пра трыванне і выконваюць заданні беспамылкова.
Прыём “Зрокавая апора”. Падчас вывучэння тэмы “Гукі беларускай мовы” прапаную вучням зрокавую апору ў выглядзе “елачкі”, якая называецца “Ёлачка па фанетыцы”. Выконваючы заданні па фанетыцы, вучні лёгка ўзгадваюць сістэму зычных гукаў беларускай мовы і выконваюць заданне.
Прыём “Фраза-запаміналка”. Падчас вывучэння правіла “Выкарыстанне ў маўленні лічэбнікаў 2, 3, 4” прапаную вучням палічыць пальцы і запомніць наступную лічылку: “Адзін прыгожы палец, два прыгожыя пальцы, тры прагожыя пальцы, чатыры прыгожыя пальцы, пяць прыгожых пальцаў”. Выконваючы тэставае заданне, вучні беспамылкова вызначаюць правільны варыянт сярод “два аднакласніка ці два аднакласнікі” і г. д.
Прыём “Папацей, грамацей!”. На кожным занятку гуртка праноўваю вучням рубрыку “Папацей, грамацей!”, накіраваную на паўтарэнне раней вывучанага матэрыялу. Пытанні рубрыкі абавязкова павінны быць праблемнымі, напрыклад: “Чаму ў словазлучэнні ні тое ні сёе не ставіцца коска?” або “Чаму светлавалосы пішацца разам, а светла-карычневы праз дэфіс?”
Прыём “Перафразіруй”. Падчас выканання тэставых заданняў патрабую ад вучняў уважліва чытаць заданне, а калі трапіцца заданне “Адзначце сказы, у якіх няма парушэння пунктуацыйных нормаў” прапаную перафразіраваць заданне на “Адзначце сказы, у якіх усё правільна”.
Прыём “Чэк-ліск”. За два месяцы да здачы ЦЭ прапаную вучням чэк-ліст па падрыхтоўцы да ЦЭ. Чэк-ліст утрымлівае ў сабе наступныя парады:
· Завесці сшытак для экспрэс-падрыхтоўкі.
· Рашаць 30-40 тэставых заданняў у дзень.
· Незразумелыя правілы прагаворваць услых або спяваць.
· Скласці план падрыхтоўкі.
· Увесці ў рацыён арэхі, рыбу, тварог, моркву.
Прыём “Пасткі на ЦЭ”. Агульнавядома, што некаторыя заданні на ЦЭ ўтрымліваюць у сабе “пасткі”, таму абавязкова звяртаю ўвагу дзяцей на такія моманты, вучу іх бачыць у тэсце, прапаную прыкладныя заданні:
1. Адзначце словы, якія трэба пісаць праз злучок /Адзначце словы, якія трэба пісаць   разам.
2. Адзначце сказы, у якіх выдзеленае слова – дапаўненне.
     Я пазнаў прахожага – гэта быў мой былы  настаўнік.
     Вербы, кранутыя халадком, схіліліся да самай вады.
3. Адзначце сказы, у якіх на месцы пропуску абавязкова     ставіцца працяжнік.
     Незвычайныя прыгажуні _ гэтыя японскія сакуры.
     Белавежская пушча _ змястоўная кніга.
4. Адзначце сказы, якія адпавядаюць прыведзенай схеме: [  ] : [  ]. 
Выходжу ў сад і бачу пералівае дзядуля з сотаў у бочачкі янтарны мёд.
Восень лістоту сажне сцішыцца адразу лес.
Мастака Заіра Азгура можна смела назваць пачынальнікам скульптурнай Каласіяны і Купаліяны ён першым зрабіў выявы класікаў беларускай літаратуры.
Зноў пад акном чаруе гронка каліны зноў праплывае ў небе клін жураўліны.
На моры не бывае цішыні карункі вяжа мора з пены беласнежнай па хвалях скачуць водбліскі-агні.
   Настаўнік улічвае і псіхалагічныя аспекты падрыхтоўкі вучняў да ЦЭ. Садзейнічае развіццю ў вучняў адэкватнай самаацэнкі шляхам арганізацыі самаправеркі тэставых заданняў, пісьмовых адказаў на пытанні, самаацэньвання. Дапамае вучням у развіцці пазнавальных працэсаў – мыслення, увагі, памяці. 

          Абавязковым у падрыхтоўцы да ЦЭ з’яўляецца развіццё наступных уменняў: 

· Уменне валодаць сабой і адэкватна рэагаваць на фактары, якія адцягваюць увагу (на кантрольнай рабоце можна ўключыць радыё).
· Уменне самастойна кантраляваць час (інфармаваць пра час, адведзены на выкананне задання, не даваць лішняга часу).
· Уменне рабіць свядомы выбар (падчас выканання тэставага задання пераканаць сябе пісьмова ў правільнасці зробленага выбару).
· Уменне мабілізаваць сябе на працу (правільнае дыханне, самамасаж, аўтатрэнінг, практыкаванні для зняцця мышачнага напружання).
Працуючы з вучнямі па падрыхтоўцы да ЦЭ, я для сябе сфармулявала парады, якія дапамагаюць у працы: 
1. Стварайце ўмовы для развіцця маўлення вучняў, для пашырэння слоўнікавага запасу. 

2. Фарміруйце ўпэўненасць, што мова – гэта сістэма, што ўсе раздзелы мовазнаўства ўзаемазвязаны. 

3. Патрабуйце ад вучняў правільнай фармуліроўкі адказу на пытанне, грунтоўнага валодання тэрміналогіяй. 

4. Пры выкананні тэставых заданняў стварайце ў класе ўмовы, блізкія да тых, што будуць пры здачы ЦЭ. 

5. Састаўляйце самі тэставыя заданні з улікам тыповых памылак вашых вучняў. 

6. Стварайце сітуацыю поспеху. 

  7. Настрайвайце сябе на тое, што вашы вучні разумныя, добра падрыхтаваныя і вельмі творчыя, таму што вы самі добра падрыхтаваны спецыяліст і творчы педагог.



Такім чынам, кожны настаўнік, арганізуючы працу вучняў па падрыхтоўцы да ЦЭ, выкарыстоўвае не толькі агульнапрынятыя метады і прыёмы, але выпрацоўвае і апрабуе на практыцы аўтарскія прыёмы, спрабуе стварыць аўтарскую сістэму падрыхтоўкі вучняў да выпускных і ўступных экзаменаў. Асаблівую ўвагу настаўнік надае псіхалагічнай падрыхтоўцы вучняў, выпрацоўцы не толькі вучэбна-пазнавальных кампетэнцый, але і кампетэнцый асобаснага ўдасканалення.
ЗАКЛЮЧЭННЕ
Прадуманая арганізацыя і правядзенне падрыхтоўкі вучняў да ЦЭ дазваляюць павысіць веды вучняў па прадмеце, ствараюць умовы для самарэалізацыі навучэнцаў, усебаковага і гарманічнага іх развіцця, развіваюць крытычнае мысленне і творчыя здольнасці, фарміруюць навыкі самастойнай працы. Гэта працяглы і шматгранны працэс, які патрабуе мэтанакіраванай, сістэматычнай працы як ад настаўнікаў, так і ад вучняў.  
Прапанаваная сістэма работы па падрыхтоўцы вучняў да выпускных і ўступных экзаменаў па беларускай мове на ІІІ ступені агульнай сярэдняй адукацыі апрабіравана на практыцы і дазволіла дасягнуць пэўных вынікаў. Так, у 2020/2021 навучальным годзе беларускую мову на ЦТ здавалі 9 маіх выпускнікоў, сярэдні бал склаў 60,89 (максімальны бал у Леўчанка Марыі – 91). У 2021/2022 навучальным годзе вучаніца 10 класа Салаўёва Анастасія на гарадскім конкурсе “100 балаў” атрымала дыплом ІІІ ступені. Неаднаразова я дзялілася вопытам сваёй працы па тэме “Сістэма работы настаўніка пры падрыхтоўцы вучняў да ЦТ” на гарадскім і абласным узроўні. Перыядычна прымаю ўдзел у РТ у якасці абітурыента.
Такім чынам, лічу, што праца па падрыхтоўцы вучняў да ЦЭ прыносіць добрыя вынікі, калі настаўнік сам захоплены тэстамі і ўмее ставіць сябе на месца вучняў. Для настаўніка такая праца з’яўляецца не толькі праверкай прафесіяналізму, але і магчымасцю павысіць свой прафесійны ўзровень. Бо, як адзначаў яшчэ Сенека, “навучаючы іншых, мы навучаемся самі.
СПІС ВЫКАРЫСТАНЫХ КРЫНІЦ

1. Методыка выкладання беларускай мовы : вучэб. дапам. для студэнтаў філал. спецыяльнасцей устаноў, якія забяспечваюць атрыманне выш. адукацыі / М. Г. Яленскі [і інш.]; пад рэд. М. Г. Яленскага. – Мінск : Адукацыя і выхаванне, 2007. – 448 с.

2. Зяткіна. Н. М. Падрыхтоўка вучняў да цэнтралізаванага тэсціравання: з вопыту працы: майстар-клас / Н. М. Зяткіна // Беларуская мова і літаратура. – 2019. - № 7. – С. 43 – 48.
3. Петрановская, Л. В. Что делать, если ждёт экзамен? / Л. В. Петрановская. – Москва : АСТ, 2020. – 96 с.
